CELEX: 32016R0545
Language: el
Date: 2016-04-07 00:00:00
Title: Εκτελεστικός κανονισμός (ΕΕ) 2016/545 της Επιτροπής, της 7ης Απριλίου 2016, για τις διαδικασίες και τα κριτήρια όσον αφορά τις συμφωνίες-πλαίσιο για την κατανομή χωρητικότητας της σιδηροδρομικής υποδομής (Κείμενο που παρουσιάζει ενδιαφέρον για τον ΕΟΧ)

8.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 94/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/545 ΤΗΣ ΕΠΙΤΡΟΠΉΣ
   της 7ης Απριλίου 2016
   για τις διαδικασίες και τα κριτήρια όσον αφορά τις συμφωνίες-πλαίσιο για την κατανομή χωρητικότητας της σιδηροδρομικής υποδομής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου (1), και ιδίως το άρθρο 42 παράγραφος 8,
   Εκτιμώντας τα ακόλουθα:
   
               (1)
            
            
               Κατά τη σύναψη συμφωνιών-πλαίσιο, οι διαχειριστές υποδομής πρέπει να κάνουν τη βέλτιστη αποτελεσματική χρήση της διαθέσιμης χωρητικότητας της υποδομής. Ταυτόχρονα, για να πραγματοποιηθούν επενδύσεις σε γραμμές μεταφορών, οι αιτούντες χωρητικότητα-πλαίσιο χρειάζονται ενδεχομένως ασφάλεια δικαίου όσον αφορά τη διαθέσιμη χωρητικότητα υποδομής για χρονικό διάστημα πέραν της μιας περιόδου πίνακα δρομολογίων.
            
         
               (2)
            
            
               Οι διαχειριστές υποδομής οφείλουν να προβλέπουν απόθεμα χωρητικότητας για την κατάρτιση ετήσιων πινάκων δρομολογίων, προκειμένου να οργανώνουν διεθνείς προκαθορισμένες σιδηροδρομικές διαδρομές, σύμφωνα με το άρθρο 14 παράγραφοι 3 και 5 του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου (2). Επιπλέον, απαιτείται ενδεχομένως η πρόβλεψη αποθέματος χωρητικότητας για ad hoc αιτήματα, σύμφωνα με το άρθρο 48 παράγραφος 2 της οδηγίας 2012/34/ΕΕ. Επίσης, οι συμφωνίες-πλαίσιο δεν πρέπει να αποκλείουν την κατάρτιση ετήσιων πινάκων δρομολογίων, σύμφωνα με το άρθρο 42 της οδηγίας 2012/34/ΕΕ. Ως εκ τούτου, οι διαχειριστές υποδομής πρέπει να προγραμματίζουν τουλάχιστον το εν λόγω απόθεμα χωρητικότητας και να εξετάζουν αυτούς τους περιορισμούς, προτού προβούν στην κατανομή μέρους της εναπομένουσας χωρητικότητας με τη σύναψη συμφωνιών-πλαίσιο.
            
         
               (3)
            
            
               Οι εν δυνάμει αιτούντες χρειάζονται διαφάνεια όσον αφορά την κατανομή της χωρητικότητας-πλαίσιο και την ενδεικτική εναπομένουσα χωρητικότητα σε δεδομένη γραμμή. Για την αποφυγή του διοικητικού φόρτου που συνδέεται με τις συμφωνίες-πλαίσιο, οι εν δυνάμει αιτούντες πρέπει να έχουν μια πρώτη εικόνα για την πιθανότητα έγκρισης της αίτησή τους. Συνεπώς, οι διαχειριστές υποδομής πρέπει να δημοσιεύουν τις δηλώσεις χωρητικότητας-πλαίσιο στις οικείες δηλώσεις δικτύου. Στη δήλωση χωρητικότητας-πλαίσιο πρέπει να καθορίζεται, κατά περίπτωση, κατά πόσον οι συμφωνίες-πλαίσιο ισχύουν για τη μεταφορά εμπορευμάτων ή επιβατών ή και τα δύο.
            
         
               (4)
            
            
               Οι διαχειριστές υποδομής και οι αιτούντες πρέπει να διαθέτουν σχετική ευελιξία όσον αφορά το χρονικό όριο για την υποβολή αιτήσεων κατανομής χωρητικότητας-πλαίσιο. Από την άλλη πλευρά, τα κριτήρια για τη διασφάλιση βέλτιστης χρήσης της διαθέσιμης χωρητικότητας της υποδομής είναι περισσότερο αποτελεσματικά, όταν εφαρμόζονται ταυτοχρόνως σε όσο το δυνατόν περισσότερες αιτήσεις. Ως εκ τούτου, πριν τη σύναψη συμφωνίας-πλαίσιο, οι διαχειριστές υποδομής που δεν εφαρμόζουν καθορισμένη ετήσια ή πολυετή προθεσμία πρέπει να πραγματοποιούν διαβούλευση με τους αιτούντες, οι οποίοι ενδεχομένως επιθυμούν να συνάψουν συμφωνίες-πλαίσιο.
            
         
               (5)
            
            
               Οι αιτούντες πρέπει να γνωρίζουν ότι οι διαχειριστές υποδομής υποχρεούνται να κάνουν βέλτιστη και αποτελεσματική χρήση της διαθέσιμης χωρητικότητας της υποδομής τόσο στο μεμονωμένο τους δίκτυο όσο και από κοινού σε ολόκληρο τον ενιαίο ευρωπαϊκό σιδηροδρομικό χώρο. Η υποχρέωση αυτή πρέπει να ισχύει καθ' όλη τη διάρκεια ισχύος της συμφωνίας-πλαίσιο, καθώς και για τις σιδηροδρομικές διαδρομές που κατανέμονται βάσει συμφωνιών-πλαίσιο. Ως εκ τούτου, όταν δύο συμβαλλόμενα μέρη αποφασίζουν να συνάψουν νέα συμφωνία-πλαίσιο, πρέπει να έχουν ήδη εξετάσει τα κριτήρια που καθορίζονται στον παρόντα κανονισμό, ώστε να διασφαλίζεται η βέλτιστη χρήση της διαθέσιμης χωρητικότητας της υποδομής.
            
         
               (6)
            
            
               Οι συμφωνίες-πλαίσιο δεν πρέπει να καθορίζουν συγκεκριμένη σιδηροδρομική διαδρομή, αλλά να προβλέπουν χρονικό όριο το οποίο παρέχει επαρκή ευελιξία έως τον ετήσιο προγραμματισμό των σιδηροδρομικών διαδρομών. Ταυτόχρονα, οι σιδηροδρομικές υπηρεσίες ενδέχεται να έχουν διαφορετικές ανάγκες ακριβείας όσον αφορά τη λειτουργία των δρομολογίων, η οποία πρέπει να ανταποκρίνεται στα διαφορετικά χρονικά όρια.
            
         
               (7)
            
            
               Η εισαγωγή νέων σιδηροδρομικών υπηρεσιών προϋποθέτει τεχνικές εγκρίσεις και εγκρίσεις ασφάλειας ή προμήθεια τροχαίου υλικού ή και τα δύο, διαδικασίες οι οποίες μπορούν να διαρκέσουν αρκετά έτη. Οι επενδυτές χρειάζονται ασφάλεια όσον αφορά τη διαθέσιμη χωρητικότητα, πριν αποφασίσουν να επενδύσουν. Τούτο δικαιολογεί την πρόβλεψη ορισμένου χρονικού διαστήματος για τους αιτούντες μεταξύ της σύναψης της συμφωνίας-πλαίσιο και της έναρξης των υπηρεσιών βάσει της συμφωνίας, κατά τη διάρκεια του οποίου έχουν τη δυνατότητα, μεταξύ άλλων, να συγκεντρώσουν τις απαιτούμενες εγκρίσεις και τα πιστοποιητικά και να μεριμνήσουν για την προμήθεια του τροχαίου υλικού. Οι αιτούντες που αποδεδειγμένα χρειάζονται αυτό το χρονικό διάστημα πριν την έναρξη εκτέλεσης των δρομολογίων δεν πρέπει να επιβαρύνονται με τη μείωση της διάρκειας των συμφωνιών-πλαίσιο που έχουν συνάψει.
            
         
               (8)
            
            
               Ο καθορισμός των κριτηρίων για τη σύναψη συμφωνιών-πλαίσιο πρέπει να επιτρέπει στο διαχειριστή υποδομής να διαθέσει στην αγορά τη διαθέσιμη χωρητικότητα της υποδομής και να κάνει τη βέλτιστη αποτελεσματική χρήση αυτής, σύμφωνα με το άρθρο 26 της οδηγίας 2012/34/ΕΕ.
            
         
               (9)
            
            
               Οι συμφωνίες-πλαίσιο πρέπει να καθιστούν δυνατό τον επιτυχή συντονισμό τυχόν αντικρουόμενων αιτήσεων και, επομένως, πρέπει να πληρούν ορισμένα κριτήρια όσον αφορά την κατανομή της διαθέσιμης χωρητικότητας σε άλλους αιτούντες, την τροποποίηση και την παραίτηση από χωρητικότητα-πλαίσιο.
            
         
               (10)
            
            
               Ο συντονισμός και οι διαβουλεύσεις με τους αιτούντες οι οποίοι έχουν ήδη συνάψει συμφωνία-πλαίσιο ενδέχεται να συνεπάγονται φόρτο για τους διαχειριστές υποδομής και τους αιτούντες. Αυτός ο φόρτος ίσως είναι δυσανάλογος για τις γραμμές και τις ώρες της ημέρας κατά τις οποίες η χρήση της χωρητικότητας βάσει συμφωνιών-πλαίσιο είναι ούτως ή άλλως σαφώς χαμηλότερη από το ανώτατο όριο. Κατά συνέπεια, στις περιπτώσεις αυτές, οι διαχειριστές υποδομής πρέπει να έχουν την επιλογή να παρεκκλίνουν από τις διαδικασίες ή τα κριτήρια που καθορίζονται στον παρόντα κανονισμό. Ταυτόχρονα, όταν ο υπολογισμός ανώτατου ορίου ή η εφαρμογή κατώτατων ορίων αποδειχθούν δύσκολοι ή αυθαίρετοι, τα κράτη μέλη επιθυμούν ίσως οι διαχειριστές υποδομής να μην κάνουν χρήση αυτής της παρέκκλισης. Σε αυτή την περίπτωση, ο ρυθμιστικός φορέας πρέπει να εγκρίνει όλες τις συμφωνίες-πλαίσιο πριν τη σύναψή τους, προκειμένου να μειωθεί ο διοικητικός φόρτος.
            
         
               (11)
            
            
               Είναι δυνατόν να προκύψουν διαφορές μεταξύ αιτήσεων σύναψης νέων συμφωνιών-πλαίσιο και υφιστάμενων συμφωνιών-πλαίσιο ή μεταξύ αιτημάτων κατανομής σιδηροδρομικών διαδρομών δυνάμει συμφωνίας-πλαίσιο και αιτημάτων κατανομής σιδηροδρομικών διαδρομών εκτός συμφωνίας-πλαίσιο, κατά τη διαδικασία του ετήσιου προγραμματισμού. Στις περιπτώσεις αυτές, ο διαχειριστής υποδομής πρέπει να συντονίσει τους αιτούντες καλώντας τους να τροποποιήσουν τα αιτήματά τους με στόχο τον συγκερασμό τους. Ο συγκερασμός συνεπάγεται ενδεχομένως τροποποίηση της κατανομής των χρονικών πλαισίων προγραμματισμού ή των δρομολογίων. Το άρθρο 46 της οδηγίας 2012/34/ΕΕ προβλέπει διαδικασία για την επίλυση αντικρουόμενων αιτήσεων κατανομής σιδηροδρομικών διαδρομών, η οποία θα πρέπει επίσης να χρησιμεύει ως υπόδειγμα για τις συμφωνίες-πλαίσιο.
            
         
               (12)
            
            
               Εφόσον κατά την κατάρτιση των πινάκων δρομολογίων τα κριτήρια προτεραιότητας που καθορίζονται και δημοσιεύονται σύμφωνα με το άρθρο 47 παράγραφοι 3 έως 6 της οδηγίας 2012/34/ΕΕ υπερισχύουν ασχέτως εάν η αίτηση με βάση τη διαδικασία κατάρτισης των ετήσιων πινάκων δρομολογίων υποβάλλεται δυνάμει συμφωνίας-πλαίσιο, ο διαχειριστής υποδομής δεν υποχρεούται να εφαρμόσει τα κριτήρια που καθορίζονται για τις συμφωνίες-πλαίσιο, αλλά να εφαρμόσει τα κριτήρια προτεραιότητας που καθορίζονται για την κατάρτιση των ετήσιων πινάκων δρομολογίων.
            
         
               (13)
            
            
               Είναι σημαντικό να αυξηθεί στο μέγιστο δυνατό η ευελιξία που παρέχεται στον διαχειριστή υποδομής όσον αφορά την κατανομή χωρητικότητας της υποδομής, ταυτόχρονα όμως να ικανοποιούνται οι εύλογες απαιτήσεις του αιτούντος. Οι διαχειριστές υποδομής πρέπει να λαμβάνουν υπόψη διαφανή κριτήρια πριν τη σύναψη νέων συμφωνιών-πλαίσιο.
            
         
               (14)
            
            
               Οι αιτούντες πρέπει να ζητούν μόνο τη χωρητικότητα-πλαίσιο που χρειάζονται πραγματικά. Εάν το σύνολο ή τμήμα της αιτηθείσας χωρητικότητας-πλαίσιο δεν χρησιμοποιηθεί για ορισμένο χρονικό διάστημα, η συμφωνία-πλαίσιο πρέπει να αναθεωρείται, ώστε ο αιτών να παραιτείται από τη μη χρησιμοποιηθείσα χωρητικότητα («χρήση-ή-απώλεια»), εκτός εάν είναι σε θέση να αποδείξει ότι η μη χρήση της χωρητικότητας οφείλεται σε λόγους ανεξάρτητους του ελέγχου του.
            
         
               (15)
            
            
               Οι διαχειριστές υποδομής πρέπει να αναπτύξουν τη συνεργασία τους κατά τρόπον ώστε οι συμφωνίες-πλαίσιο για γραμμές διερχόμενες από περισσότερα του ενός δίκτυα να είναι συνεκτικές και να οδηγούν σε ποιοτικές σιδηροδρομικές υπηρεσίες τις οποίες οι αιτούντες μπορούν ευλόγως να προσδοκούν. Η συνοχή αυτή είναι απαραίτητη από τη σύναψη των συμφωνιών-πλαίσιο έως την κατανομή των σιδηροδρομικών διαδρομών.
            
         
               (16)
            
            
               Οι κυρώσεις που καθορίζονται σε εύλογο επίπεδο θα μπορούσαν να αποτελέσουν κίνητρο για τους αιτούντες, ώστε να υποβάλλουν ρεαλιστικές αιτήσεις σύναψης συμφωνιών-πλαίσιο και να ανακοινώνουν το ταχύτερο δυνατόν τυχόν μεταβολές στην αιτούμενη χωρητικότητα της συμφωνίας-πλαίσιο.
            
         
               (17)
            
            
               Οι κυρώσεις σε περίπτωση τροποποίησης ή καταγγελίας της συμφωνίας-πλαίσιο, εφόσον συμφωνηθούν από κοινού μεταξύ των συμβαλλόμενων μερών, δεν πρέπει να εισάγουν διακρίσεις. Το ύψος των προστίμων πρέπει να είναι κατάλληλο για την επίτευξη των προβλεπόμενων στόχων, ενώ τα πρόστιμα πρέπει όντως να καταβάλλονται και, εφόσον απαιτείται, να επιβάλλεται η καταβολή τους. Προκειμένου να διατηρηθεί η παροχή κινήτρων και να αποφεύγονται οι διακρίσεις, η συμφωνία-πλαίσιο δεν πρέπει να επιτρέπει στο διαχειριστή υποδομής να ακυρώνει την επιβολή προστίμου, όταν ο αιτών συνάπτει άλλη συμφωνία-πλαίσιο.
            
         
               (18)
            
            
               Επιπλέον, τα κράτη μέλη πρέπει να έχουν τη δυνατότητα να μην εφαρμόζουν για περιορισμένη χρονική περίοδο ορισμένες διατάξεις του παρόντος κανονισμού στις συμφωνίες-πλαίσιο που συνήφθησαν την ή μετά την 15η Μαρτίου 2003, δηλαδή την ημερομηνία που ορίστηκε για τη μεταφορά της οδηγίας 2001/14/ΕΚ του Ευρωπαϊκού Κοινοβουλίου και του Συμβουλίου (3) στο εθνικό δίκαιο ή, στην περίπτωση των κρατών μελών που προσχώρησαν στην Ευρωπαϊκή Ένωση μετά την εν λόγω ημερομηνία, την ημερομηνία προσχώρησής τους στην Ευρωπαϊκή Ένωση. Ωστόσο, καθώς προβλέπεται στο άρθρο 17 παράγραφος 3 της οδηγίας 2001/14/ΕΚ ότι πρέπει να επιτρέπεται η τροποποίηση συμφωνίας- πλαίσιο ή ο περιορισμός των όρων της ώστε να καθίσταται δυνατή η καλύτερη χρήση της σιδηροδρομικής υποδομής, οι εν λόγω διατάξεις του παρόντος κανονισμού πρέπει να ισχύουν για την εφαρμογή τροποποιήσεων αυτών των συμφωνιών- πλαίσιο, εφόσον οι εν λόγω τροποποιήσεις είναι ουσιώδεις και συμφωνούνται μετά την ημερομηνία έναρξης ισχύος του παρόντος κανονισμού.
            
         
               (19)
            
            
               Η Επιτροπή ενδέχεται να επανεξετάσει τον παρόντα κανονισμό, λαμβανομένης υπόψη της εμπειρίας που θα αποκομιστεί από την εφαρμογή του ή από την εφαρμογή του κανονισμού (ΕΕ) αριθ. 913/2010 σχετικά με τους ευρωπαϊκούς σιδηροδρομικούς εμπορευματικούς διαδρόμους.
            
         
               (20)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 62 παράγραφος 1 της οδηγίας 2012/34/ΕΕ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τη διαδικασία και τα κριτήρια που πρέπει να εφαρμόζονται για τη σύναψη συμφωνιών-πλαίσιο.
   Άρθρο 2
   Ορισμοί
   Για τους σκοπούς του παρόντος κανονισμού και επιπροσθέτως των ορισμών του άρθρου 3 της οδηγίας 2012/34/ΕΕ, νοούνται ως:
   1)   «χωρητικότητα-πλαίσιο»: η χωρητικότητα υποδομής που κατανέμεται βάσει συμφωνίας-πλαίσιο·
   2)   «δήλωση χωρητικότητας-πλαίσιο»: η επισκόπηση της χωρητικότητας-πλαίσιο που κατανέμεται στις γραμμές δεδομένου δικτύου και ο ενδεικτικός καθορισμός του όγκου και της φύσης της διαθέσιμης χωρητικότητας στις εν λόγω γραμμές, συμπεριλαμβανομένης ενδεχομένως γραφικής αναπαράστασης, με σκοπό την ενημέρωση των εν δυνάμει αιτούντων συμφωνίες-πλαίσιο·
   3)   «χρονικό όριο»: το χρονικό διάστημα που προσδιορίζεται σε συμφωνία-πλαίσιο, εντός του οποίου μία ή περισσότερες σιδηροδρομικές διαδρομές πρόκειται να κατανεμηθούν στο πλαίσιο της κατάρτισης των πινάκων δρομολογίων·
   4)   «περίοδος ελέγχου»: το χρονικό διάστημα μέγιστης διάρκειας δύο ωρών, όπως καθορίζεται από τον διαχειριστή υποδομής, για τη σύγκριση της κατανεμημένης χωρητικότητας-πλαίσιο και της εναπομένουσας διαθέσιμης χωρητικότητας, ώστε να ενημερώνονται οι εν δυνάμει αιτούντες σύναψη συμφωνιών-πλαίσιο σχετικά με την ενδεικτική κατανεμημένη χωρητικότητα-πλαίσιο και τη διαθέσιμη χωρητικότητα.
   Άρθρο 3
   Δήλωση χωρητικότητας-πλαίσιο
   1.   Ο διαχειριστής υποδομής συντάσσει δήλωση χωρητικότητας-πλαίσιο στην οποία δηλώνονται για κάθε τμήμα γραμμής ανά περίοδο ελέγχου και, κατά περίπτωση, ανά είδος υπηρεσίας, οι ακόλουθες πληροφορίες:
   
               α)
            
            
               η χωρητικότητα-πλαίσιο που έχει ήδη κατανεμηθεί και ο αριθμός των σιδηροδρομικών διαδρομών·
            
         
               β)
            
            
               η ενδεικτική διαθέσιμη χωρητικότητα για τη σύναψη συμφωνιών-πλαίσιο για υποδομή για την οποία έχουν ήδη συναφθεί συμφωνίες-πλαίσιο·
            
         
               γ)
            
            
               η μέγιστη διαθέσιμη χωρητικότητα για συμφωνίες-πλαίσιο ανά τμήμα γραμμής, εφόσον είναι εφικτό.
            
         2.   Στη δήλωση χωρητικότητας-πλαίσιο τηρείται το εμπορικό απόρρητο.
   3.   Σύμφωνα με το άρθρο 42 παράγραφος 7 της οδηγίας 2012/34/ΕΕ, ο διαχειριστής υποδομής περιλαμβάνει δήλωση χωρητικότητας-πλαίσιο στη δήλωση δικτύου ή περιλαμβάνει σύνδεσμο στη δήλωση δικτύου ο οποίος παραπέμπει σε δημόσιο ιστότοπο, όπου αναρτάται η εν λόγω δήλωση χωρητικότητας-πλαίσιο ή τουλάχιστον ο γενικός χαρακτήρας κάθε συμφωνίας-πλαίσιο που συνάπτεται. Το άρθρο 27 παράγραφος 1 της οδηγίας 2012/34/ΕΕ σχετικά με τα τέλη και τις γλώσσες της δήλωσης δικτύου ισχύει επίσης για τη δήλωση χωρητικότητας-πλαίσιο.
   4.   Ο διαχειριστής υποδομής επικαιροποιεί τη δήλωση χωρητικότητας-πλαίσιο το αργότερο τρεις μήνες από τη σύναψη, την ουσιώδη τροποποίηση ή την ακύρωση συμφωνίας-πλαίσιο. Οι εν λόγω πληροφορίες διατίθενται κατά τρόπο ώστε να τηρείται το εμπορικό απόρρητο.
   Άρθρο 4
   Εναρμόνιση των δηλώσεων δικτύου
   Οι διαχειριστές υποδομής εναρμονίζουν τις οικείες δηλώσεις δικτύου με τις απαιτήσεις του παρόντος κανονισμού και δημοσιεύουν τη δήλωση χωρητικότητας-πλαίσιο την ημερομηνία της πρώτης αλλαγής στον πίνακα δρομολογίων που έπεται της δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης.
   Άρθρο 5
   Κατανομή της χωρητικότητας-πλαίσιο
   1.   Ο διαχειριστής υποδομής δύναται να καλέσει τους εν δυνάμει αιτούντες να υποβάλουν αιτήματα σύναψης συμφωνιών-πλαίσιο εντός ετήσιας ή πολυετούς προθεσμίας. Μετά την παρέλευση της σχετικής προθεσμίας, επεξεργάζεται το ταχύτερο δυνατόν τα υποβληθέντα αιτήματα. Στην περίπτωση συμφωνιών-πλαίσιο που υποβάλλονται εντός πολυετούς προθεσμίας, ο διαχειριστής υποδομής δημοσιεύει τις σχετικές ετήσιες προθεσμίες εντός των οποίων θα επεξεργαστεί χωρίς αδικαιολόγητη καθυστέρηση τα αιτήματα που υποβλήθηκαν μετά την παρέλευση της πολυετούς προθεσμίας.
   2.   Εφόσον ο διαχειριστής υποδομής δεν επιβάλλει ετήσια ή πολυετή προθεσμία και λάβει αίτημα σύναψης ή τροποποίησης συμφωνίας-πλαισίου, λαμβάνει τα κατάλληλα μέτρα για να ενημερώσει τους λοιπούς εν δυνάμει αιτούντες ότι προτίθεται να συνάψει συμφωνία-πλαίσιο και προβλέπει διάστημα ενός έως τεσσάρων μηνών εντός του οποίου αυτοί μπορούν να απαντήσουν. Ο διαχειριστής υποδομής δύναται να αποφασίσει να μην ενημερώσει τους λοιπούς εν δυνάμει αιτούντες, εάν λάβει αίτημα μη ουσιώδους τροποποίησης συμφωνίας-πλαίσιο η οποία δεν θίγει άλλες συμφωνίες-πλαίσιο.
   Ο διαχειριστής υποδομής αποφασίζει σχετικά με τα αιτήματα σύναψης συμφωνιών-πλαίσιο το ταχύτερο δυνατόν.
   3.   Εάν υποβληθούν για την ίδια χωρητικότητα δύο ή περισσότερα νέα αιτήματα σύναψης συμφωνίας-πλαίσιο, ο διαχειριστής υποδομής εξετάζει και αποφασίζει και για τα δύο ταυτοχρόνως.
   4.   Εάν η συμφωνία-πλαίσιο που πρόκειται να συναφθεί ή να τροποποιηθεί ουσιωδώς αφορά σιδηροδρομικές γραμμές σιδηροδρομικού εμπορευματικού διαδρόμου, και εάν το διοικητικό συμβούλιο έχει ζητήσει να ενημερώνεται σχετικά, ο διαχειριστής υποδομής ενημερώνει το διοικητικό συμβούλιο του(-ων) οικείου(-ων) εμπορευματικού(-ών) διαδρόμου(-ων), όπως προβλέπεται στο άρθρο 13 του κανονισμού (ΕΕ) αριθ. 913/2010. Ο διαχειριστής υποδομής κοινοποιεί τις εν λόγω πληροφορίες τουλάχιστον ένα μήνα πριν τη σύναψη ή την ουσιώδη τροποποίηση της συμφωνίας-πλαίσιο.
   5.   Κατά παρέκκλιση απόφασης για σύναψη συμφωνιών-πλαίσιο, ο διαχειριστής υποδομής δύναται να αποφασίσει, κατά τρόπο που δεν εισάγει διακρίσεις και, εφόσον απαιτείται, με την εκ των προτέρων έγκριση του ρυθμιστικού φορέα, να μην παρέχει συμφωνίες-πλαίσιο για όλες τις γραμμές που έχουν χαρακτηριστεί ως κορεσμένες, σύμφωνα με το άρθρο 47 παράγραφος 1 της οδηγίας 2012/34/ΕΕ. Ο διαχειριστής υποδομής αναφέρει στη δήλωση χωρητικότητας-πλαίσιο τις γραμμές στις οποίες δεν παρέχονται συμφωνίες-πλαίσιο, προτού καλέσει τους αιτούντες να υποβάλουν αιτήματα σύναψης συμφωνιών-πλαίσιο για άλλες γραμμές, σύμφωνα με την παράγραφο 1. Η έγκριση του ρυθμιστικού φορέα, εφόσον απαιτείται, ισχύει για μέγιστη περίοδο δύο ετών και δεν ανανεώνεται αυτομάτως.
   6.   Ο διαχειριστής υποδομής αιτιολογεί την απόφασή του να απορρίψει, να συνάψει ή να τροποποιήσει συμφωνία-πλαίσιο. Η απόφαση αιτιολογείται γραπτώς στον ενδιαφερόμενο αιτούντα σύναψη ή τροποποίηση.
   Άρθρο 6
   Σύναψη συμφωνιών-πλαίσιο
   1.   Πριν τη σύναψη νέας συμφωνίας-πλαίσιο, την παράταση, την επέκταση ή την ουσιώδη αύξηση της χωρητικότητας-πλαίσιο υφιστάμενης συμφωνίας-πλαίσιο, ο διαχειριστής υποδομής λαμβάνει υπόψη, μεταξύ άλλων, τα ακόλουθα:
   
               α)
            
            
               τη διασφάλιση της βέλτιστης χρήσης της διαθέσιμης χωρητικότητας υποδομής, συμπεριλαμβανομένης της χρήσης άλλων δικτύων, λαμβανομένων υπόψη των προγραμματισμένων περιορισμών χωρητικότητας·
            
         
               β)
            
            
               τις νόμιμες εμπορικές ανάγκες του αιτούντος, εφόσον ο αιτών έχει αποδεδειγμένα την πρόθεση και τη δυνατότητα να χρησιμοποιήσει τη χωρητικότητα που ζητείται στη συμφωνία-πλαίσιο·
            
         
               γ)
            
            
               τις ανάγκες των επιβατών, του κλάδου της μεταφοράς εμπορευμάτων και των επενδυτών, συμπεριλαμβανομένων των κρατικών φορέων και λοιπών δημόσιων και ιδιωτικών φορέων·
            
         
               δ)
            
            
               τη διασφάλιση ισότιμης πρόσβασης στην υποδομή, λαμβανομένης υπόψη της διαθεσιμότητας των συναφών εγκαταστάσεων και των υπηρεσιών που παρέχονται στις εν λόγω εγκαταστάσεις, εφόσον οι εν λόγω πληροφορίες τίθενται στη διάθεση του διαχειριστή υποδομής·
            
         
               ε)
            
            
               τη χρηματοδότηση του διαχειριστή υποδομής και τη μελλοντική ανάπτυξη του δικτύου·
            
         
               στ)
            
            
               την προώθηση της αποδοτικής λειτουργίας της υποδομής και, στο μέτρο του δυνατού, των συναφών εγκαταστάσεων, συμπεριλαμβανομένων των προγραμματισμένων εργασιών συντήρησης, βελτίωσης και ανακαίνισης·
            
         
               ζ)
            
            
               τις απαιτήσεις χωρητικότητας των διεθνών σιδηροδρομικών εμπορευματικών διαδρόμων, όπως προβλέπεται στο άρθρο 14 του κανονισμού (ΕΕ) αριθ. 913/2010·
            
         
               η)
            
            
               την εξασφάλιση αναλογικής, στοχευμένης, διαφανούς και θεμιτής διαχείρισης του δικτύου με επάρκεια πόρων·
            
         
               θ)
            
            
               τυχόν προηγούμενη μη χρήση της χωρητικότητας-πλαίσιο, καθώς και τις αιτίες για την εν λόγω μη χρήση, όπως καθορίζονται στο άρθρο 11 παράγραφοι 2 και 3 του παρόντος κανονισμού·
            
         
               ι)
            
            
               τα κριτήρια προτεραιότητας που ισχύουν για την κατανομή διαδρομών κατά την κατάρτιση των πινάκων δρομολογίων, όπως προβλέπεται στο άρθρο 47 της οδηγίας 2012/34/ΕΕ, καθώς και τα τμήματα της υποδομής που έχουν χαρακτηριστεί ως κορεσμένα·
            
         
               ια)
            
            
               κατά περίπτωση, την ανάγκη να εξασφαλιστούν μακροπρόθεσμες οικονομικές επιδόσεις των συγκοινωνιών που παρέχονται στο πλαίσιο σύμβασης παροχής δημόσιας υπηρεσίας.
            
         Εκτός από τα σημεία που απαριθμούνται ανωτέρω στα στοιχεία α) έως ια), ο διαχειριστής υποδομής δημοσιεύει στη δήλωση δικτύου τυχόν άλλα σημεία που προτίθεται να λάβει υπόψη.
   2.   Οι συμφωνίες-πλαίσιο περιλαμβάνουν τα ακόλουθα:
   
               α)
            
            
               διατάξεις που καθιστούν δυνατή την υποβολή αιτημάτων τροποποίησης της χωρητικότητας-πλαίσιο στις περιπτώσεις που προβλέπονται στα άρθρα 8 έως 11 και στο άρθρο 13 του παρόντος κανονισμού·
            
         
               β)
            
            
               διατάξεις που καθιστούν δυνατή την υποβολή αιτημάτων τροποποίησης της χωρητικότητας-πλαίσιο στην περίπτωση μόνιμων αλλαγών στην υποδομή οι οποίες είναι αναγκαίες για την καλύτερη χρήση της σιδηροδρομικής υποδομής·
            
         
               γ)
            
            
               διατάξεις που καθιστούν δυνατή την οικειοθελή παραίτηση από χωρητικότητα-πλαίσιο ή τη μεταφορά της.
            
         Δεν περιλαμβάνουν διατάξεις που εμποδίζουν τον διαχειριστή υποδομής να χορηγήσει δικαίωμα πρόσβασης σε άλλο αιτούντα σε μια ή περισσότερες γραμμές του δικτύου του διαχειριστή υποδομής, εφόσον διατίθεται χωρητικότητα.
   3.   Οι αιτούντες δύνανται να ζητήσουν την έναρξη ισχύος της χωρητικότητας-πλαίσιο που κατανέμεται βάσει της συμφωνίας-πλαίσιο σε οιαδήποτε χρονική στιγμή, το αργότερο πέντε έτη από την ημερομηνία του αιτήματος. Οι διαχειριστές υποδομής δεν απορρίπτουν τα εν λόγω αιτήματα, εφόσον το χρονικό διάστημα που απαιτείται πριν την έναρξη εκμετάλλευσης της υπηρεσίας δικαιολογείται λόγω μιας εκ των ακόλουθων αιτιών:
   
               α)
            
            
               η συμφωνία-πλαίσιο αποτελεί προϋπόθεση για τη χρηματοδότηση του τροχαίου υλικού που απαιτείται για νέα υπηρεσία·
            
         
               β)
            
            
               χρειάζεται ολοκλήρωση της διαδικασίας έγκρισης του τροχαίου υλικού, όπως αναφέρεται στο στοιχείο α)·
            
         
               γ)
            
            
               ο τρόπος προγραμματισμού της έναρξης λειτουργίας των σημείων αποστολής ή των τερματικών σταθμών φόρτωσης, ή ο προγραμματισμός της έναρξης λειτουργίας τμήματος σύνδεσης της υποδομής·
            
         
               δ)
            
            
               απαιτούνται επενδύσεις στην υποδομή, εφόσον δεν διατίθεται ακόμη αυξημένη χωρητικότητα·
            
         
               ε)
            
            
               διάταξη σε υφιστάμενη σύμβαση παροχής δημόσιας υπηρεσίας.
            
         Ο διαχειριστής υποδομής ή ο αιτών δύναται να ζητήσει από τον ρυθμιστικό φορέα να εγκρίνει μεταγενέστερη προθεσμία από εκείνη που αναφέρεται στην πρώτη πρόταση του πρώτου εδάφιου. Ο ρυθμιστικός φορέας δύναται να χορηγήσει έγκριση για λόγους εκτός εκείνων που αναφέρονται στα σημεία α) έως ε) του πρώτου εδάφιου. Η χωρητικότητα που κατανέμεται βάσει συμφωνίας-πλαίσιο αλλά δεν χρησιμοποιείται, εξαιτίας του χρονικού διαστήματος που απαιτείται πριν την έναρξη εκμετάλλευσης της υπηρεσίας, μπορεί να χρησιμοποιηθεί από άλλους αιτούντες.
   4.   Οι αιτήσεις σύναψης συμφωνίας-πλαίσιο δεν απορρίπτονται, στην περίπτωση που ο διαχειριστής υποδομής λάβει αίτηση μετά την παρέλευση της προθεσμίας που αναφέρεται στο άρθρο 5 παράγραφος 1, η επεξεργασία τους όμως πραγματοποιείται βάσει της επόμενης διαδικασίας κατά τρόπο που δεν εισάγει διακρίσεις, σύμφωνα με το άρθρο 5. Εάν ο διαχειριστής υποδομής καλέσει τους εν δυνάμει αιτούντες να υποβάλουν αιτήματα σύναψης συμφωνιών-πλαίσιο εντός πολυετούς προθεσμίας και εάν λάβει αιτήματα μετά την παρέλευση της εν λόγω προθεσμίας, επεξεργάζεται τα υποβληθέντα αιτήματα είτε εντός ετήσιας προθεσμίας, σύμφωνα με το άρθρο 5 παράγραφος 1, είτε σύμφωνα με το άρθρο 5 παράγραφος 2.
   Για τα αιτήματα που πληρούν τα κριτήρια που προβλέπονται στην παράγραφο 3 του παρόντος άρθρου, η ημερομηνία παραλαβής του αιτήματος σύναψης συμφωνίας-πλαίσιο δεν λαμβάνεται υπόψη για τον καθορισμό της διάρκειας της συμφωνίας-πλαίσιο. Η εν λόγω διάταξη δεν ισχύει για τους αιτούντες στους οποίους έχει ήδη κατανεμηθεί άλλη χωρητικότητα-πλαίσιο ή σιδηροδρομικές διαδρομές στην οικεία γραμμή.
   Άρθρο 7
   Συμφωνία για το χρονικό όριο
   Ο διαχειριστής υποδομής συμφωνεί με τον αιτούντα κατά περίπτωση σχετικά με το χρονικό όριο, το οποίο πρέπει να εναρμονίζεται όσο δυνατόν περισσότερο με την περίοδο ελέγχου, ώστε να διευκολύνεται η κατανομή της οικείας χωρητικότητας-πλαίσιο. Το χρονικό όριο ανταποκρίνεται στις ανάγκες της σιδηροδρομικής υπηρεσίας.
   Το χρονικό όριο είναι έως 24 ώρες. Σε εξαιρετικές περιπτώσεις, κατόπιν αιτήματος του αιτούντος και με την επιφύλαξη εκ των προτέρων έγκρισης του ρυθμιστικού φορέα, ο διαχειριστής υποδομής δύναται να συμφωνήσει σε χρονικό όριο άνω των 24 ωρών.
   Στην περίπτωση χρονικού ορίου άνω των δύο ωρών, ο διαχειριστής υποδομής εκχωρεί τη χωρητικότητα-πλαίσιο όσο το δυνατόν πλησιέστερα σε περίοδο ελέγχου διάρκειας δύο ωρών.
   Τα χρονικά όρια βάσει συμφωνίας-πλαίσιο ή πολλών συμφωνιών-πλαίσιο ενδέχεται να αλληλεπικαλύπτονται. Τα συμβαλλόμενα μέρη συμφωνίας-πλαίσιο δύνανται να συμφωνήσουν σχετικά με τη συχνότητα των δρομολογίων.
   Άρθρο 8
   Ανώτατα όρια κατανομής χωρητικότητας-πλαίσιο
   1.   Ο διαχειριστής υποδομής υποδιαιρεί κάθε 24ωρη περίοδο σε περιόδους ελέγχου μέγιστης διάρκειας δύο ωρών η καθεμία. Κατά την κατανομή της χωρητικότητας-πλαίσιο, ο διαχειριστής υποδομής υπάγει τα χρονικά όρια σε διαφορετικές περιόδους ελέγχου.
   2.   Εφόσον ο διαχειριστής υποδομής κατανέμει χωρητικότητα-πλαίσιο έως 70 % της μέγιστης χωρητικότητας σε οιαδήποτε περίοδο ελέγχου δεδομένης γραμμής, δύναται να αποφασίσει να μην εφαρμόσει το άρθρο 9 παράγραφοι 3 έως 6, το άρθρο 10 και το άρθρο 11 παράγραφος 1 όσον αφορά τις εν λόγω περιόδους ελέγχου. Η μέγιστη χωρητικότητα υπολογίζεται βάσει των υφιστάμενων και των προγραμματισμένων διαστημάτων των αμαξοστοιχιών, καθώς και βάσει του εκτιμώμενου αριθμού αμαξοστοιχιών στη σχετική γραμμή. Ο διαχειριστής υποδομής δημοσιεύει στη δήλωση δικτύου την οικεία μεθοδολογία υπολογισμού της μέγιστης χωρητικότητας για τους σκοπούς της παρούσας παραγράφου.
   3.   Όταν απαιτείται προηγούμενη έγκριση των συμφωνιών-πλαίσιο από τον ρυθμιστικό φορέα σύμφωνα με το άρθρο 42 παράγραφος 1 δεύτερο εδάφιο της οδηγίας 2012/34/ΕΕ, τα κράτη μέλη δύνανται να αποφασίσουν να μην εφαρμόσουν οιαδήποτε ή όλες τις διατάξεις της παραγράφου 2 του παρόντος άρθρου, το άρθρο 9 παράγραφοι 3 έως 6 και το άρθρο 10 του παρόντος κανονισμού.
   Άρθρο 9
   Διαδικασία συντονισμού αντικρουόμενων αιτημάτων σύναψης συμφωνιών-πλαίσιο που αφορούν οιοδήποτε χρονικό διάστημα μετά τη λήξη της επόμενης περιόδου πίνακα δρομολογίων
   1.   Εάν ο διαχειριστής υποδομής αντιμετωπίζει διαφορές μεταξύ υφιστάμενων συμφωνιών-πλαίσιο και αιτημάτων σύναψης νέων συμφωνιών-πλαίσιο ή τροποποίησης συμφωνιών-πλαίσιο, ή μεταξύ αιτημάτων σύναψης νέων συμφωνιών-πλαίσιο, ισχύουν οι αρχές της διαδικασίας συντονισμού αιτημάτων κατανομής σιδηροδρομικών διαδρομών οι οποίες προβλέπονται στο άρθρο 46 παράγραφοι 3 και 4 της οδηγίας 2012/34/ΕΕ.
   2.   Κατά την πρώτη διαδικασία συντονισμού, ο διαχειριστής υποδομής επιχειρεί να εξασφαλίσει τον καλύτερο δυνατό συνδυασμό των αντικρουόμενων αιτημάτων ή νέου αιτήματος και υφιστάμενων συμφωνιών-πλαίσιο.
   3.   Εάν δεν είναι δυνατός ο συγκερασμός μεταξύ των υφιστάμενων συμφωνιών-πλαίσιο και των αιτημάτων σύναψης νέων συμφωνιών-πλαίσιο ή τροποποίησης συμφωνιών μετά την πρώτη διαδικασία συντονισμού, και εφόσον τα ενδιαφερόμενα μέρη απορρίψουν τη λύση που προτείνει ο διαχειριστής υποδομής, αυτός αξιολογεί τα αιτήματα και, κατά περίπτωση, τις υφιστάμενες συμφωνίες-πλαίσιο, με βάση τα κριτήρια που προβλέπονται στο άρθρο 10 παράγραφοι 2 και 4.
   4.   Βάσει της αξιολόγησης που προβλέπεται στην παράγραφο 3 του παρόντος άρθρου, ο διαχειριστής υποδομής διενεργεί δεύτερη διαδικασία συντονισμού. Εάν η δεύτερη διαδικασία συντονισμού δεν είναι επιτυχής και εφόσον η αιτηθείσα συμφωνία-πλαίσιο καθιστά δυνατή την καλύτερη χρήση της υποδομής, ο διαχειριστής υποδομής ζητά τροποποίηση της χωρητικότητας-πλαίσιο που κατανέμεται βάσει υφιστάμενων συμφωνιών-πλαίσιο.
   5.   Εάν η δεύτερη διαδικασία συντονισμού δεν είναι επιτυχής και εφόσον η αιτηθείσα συμφωνία-πλαίσιο δεν καθιστά δυνατή την καλύτερη χρήση της υποδομής σε σύγκριση με μια ή περισσότερες εκ των υφιστάμενων συμφωνιών-πλαίσιο, ο διαχειριστής υποδομής απορρίπτει το αίτημα.
   6.   Ο διαχειριστής υποδομής δύναται να απορρίψει αιτηθείσα συμφωνία-πλαίσιο, εάν τα πρόσθετα έσοδα που παράγονται από τη σύναψη της νέας συμφωνίας-πλαίσιο δεν αντισταθμίζουν τουλάχιστον τις πιθανές κυρώσεις, όπως καθορίζονται στο άρθρο 13, τις οποίες συνεπάγεται η τροποποίηση που αναφέρεται στην παράγραφο 4 του παρόντος άρθρου.
   7.   Εάν δεν είναι δυνατόν να ικανοποιηθούν τα αιτήματα σύναψης συμφωνιών-πλαίσιο λόγω πραγματικής ή αναμενόμενης έλλειψης χωρητικότητας υποδομής, ο διαχειριστής υποδομής δύναται να χαρακτηρίσει το εν λόγω τμήμα της υποδομής ως κορεσμένο, σύμφωνα με το άρθρο 47 της οδηγίας 2012/34/ΕΕ.
   Άρθρο 10
   Διαδικασία συντονισμού αντικρουόμενων αιτημάτων κατανομής σιδηροδρομικών διαδρομών βάσει συμφωνιών-πλαίσιο κατά τη διαδικασία προγραμματισμού
   1.   Στην περίπτωση που αιτήματα κατανομής σιδηροδρομικών διαδρομών δεν είναι δυνατόν να ικανοποιηθούν λόγω σύγκρουσης με υφιστάμενη συμφωνία-πλαίσιο, σύμφωνα με τη διαδικασία προγραμματισμού που καθορίζεται στο άρθρο 45 της οδηγίας 2012/34/ΕΕ, ο διαχειριστής υποδομής διενεργεί μια πρώτη διαδικασία συντονισμού, βάσει του άρθρου 46 της οδηγίας 2012/34/ΕΕ. Αυτή η διαδικασία συντονισμού πραγματοποιείται ακόμη και αν τα συμβαλλόμενα μέρη της συμφωνίας-πλαίσιο αποσύρουν οικειοθελώς ή τροποποιήσουν τα οικεία χρονικά όρια. Εάν ο διαχειριστής υποδομής δεν μπορεί να ικανοποιήσει δεόντως τα αιτήματα, αξιολογεί τις συμφωνίες-πλαίσιο και τα αιτήματα κατανομής σιδηροδρομικών διαδρομών, σύμφωνα με τα κριτήρια που προβλέπονται στις παραγράφους 2 και 3 του παρόντος άρθρου.
   Εάν, βάσει αυτών των κριτηρίων, οι αιτηθείσες σιδηροδρομικές διαδρομές καθιστούν δυνατή την καλύτερη χρήση της υποδομής, και εφόσον τα πρόσθετα έσοδα που παράγονται από την κατανομή των εν λόγω σιδηροδρομικών διαδρομών αντισταθμίζουν τουλάχιστον τις πιθανές κυρώσεις, όπως καθορίζονται στο άρθρο 13, τις οποίες συνεπάγεται η τροποποίηση ή η καταγγελία μιας ή περισσότερων υφιστάμενων συμφωνιών-πλαίσιο, ο διαχειριστής υποδομής ζητά την τροποποίηση των υφιστάμενων συμφωνιών-πλαίσιο για την επόμενη περίοδο πίνακα δρομολογίων.
   2.   Ο διαχειριστής υποδομής λαμβάνει υπόψη τα ακόλουθα κριτήρια:
   
               α)
            
            
               η πιθανή τροποποίηση δεν θέτει σε κίνδυνο ούτε τη βιωσιμότητα του επιχειρηματικού μοντέλου του αιτούντος που κατέχει τη χωρητικότητα-πλαίσιο, ούτε το οικονομικό μοντέλο σύμβασης παροχής δημόσιας υπηρεσίας·
            
         
               β)
            
            
               η πιθανή τροποποίηση δεν θέτει σε κίνδυνο τη βιωσιμότητα του επιχειρηματικού μοντέλου του διαχειριστή υποδομής, εάν αυτός διαχειρίζεται μόνο την οικεία γραμμή·
            
         
               γ)
            
            
               η συμφωνία-πλαίσιο έχει χαμηλότερες επιδόσεις, όταν αξιολογείται ως προς τα κριτήρια προτεραιότητας που εφαρμόζονται κατά την κατανομή διαδρομών στην κατάρτιση πινάκων δρομολογίων, σύμφωνα με τους κανόνες για την κατανομή χωρητικότητας που αναφέρονται στο άρθρο 39 της οδηγίας 2012/34/ΕΕ, συμπεριλαμβανομένων των κανόνων που προβλέπονται στα άρθρα 47 και 49 της οδηγίας 2012/34/ΕΕ·
            
         
               δ)
            
            
               η συνολική χωρητικότητα που έχει κατανεμηθεί ή έχει ζητηθεί από αιτούντα στην οικεία γραμμή είναι σημαντική·
            
         
               ε)
            
            
               οι νόμιμες εμπορικές ανάγκες του αιτούντος, όταν ο αιτών έχει αποδεδειγμένα την πρόθεση και τη δυνατότητα να χρησιμοποιήσει τη χωρητικότητα που ζητείται στη συμφωνία-πλαίσιο·
            
         
               στ)
            
            
               η έκταση της υπηρεσίας, συμπεριλαμβανομένων εκείνων που διέρχονται από άλλα δίκτυα, ενός εκ των αντικρουόμενων αιτημάτων είναι σαφώς συντομότερη από εκείνη του άλλου·
            
         
               ζ)
            
            
               η εναπομένουσα διάρκεια της συμφωνίας-πλαίσιο ή του επιχειρηματικού σχεδίου είναι σύντομη και το σύνολο ή μεγάλο μέρος της επένδυσης έχει αποσβεστεί.
            
         Τα κράτη μέλη δύνανται να καθορίσουν σειρά σπουδαιότητας των εν λόγω κριτηρίων στο πλαίσιο της κατανομής χωρητικότητας, όπως προβλέπεται στο άρθρο 39 της οδηγίας 2012/34/ΕΕ.
   3.   Με την επιφύλαξη έγκρισης του ρυθμιστικού φορέα, ο διαχειριστής υποδομής δύναται να αποφασίσει να εισαγάγει συμπληρωματικά κριτήρια πέραν εκείνων που απαριθμούνται στα στοιχεία α) έως ζ). Στην περίπτωση που ο διαχειριστής υποδομής αποφασίσει να σταθμίσει αυτά τα κριτήρια με διαφορετική βαρύτητα, η στάθμιση των κριτηρίων υπόκειται σε έγκριση του ρυθμιστικού φορέα.
   4.   Όσον αφορά τη διασυνοριακή κυκλοφορία, οι οικείοι διαχειριστές υποδομής μπορούν να αποφασίσουν από κοινού να εφαρμόσουν πρόσθετα κριτήρια, καθώς και να αλλάξουν τη βαρύτητά τους.
   5.   Κατά παρέκκλιση από τις παραγράφους 1, 2 και 3 του παρόντος άρθρου, ο διαχειριστής υποδομής δύναται να αποφασίσει ότι, σε περίπτωση αντικρουόμενων αιτημάτων κατανομής σιδηροδρομικών διαδρομών, οι κανόνες για την κατανομή χωρητικότητας, όπως καθορίζονται στο άρθρο 39 της οδηγίας 2012/34/ΕΕ, συμπεριλαμβανομένων των κριτηρίων προτεραιότητας που εφαρμόζονται κατά τη διαδικασία κατάρτισης των ετήσιων πινάκων δρομολογίων σύμφωνα με τα άρθρα 47 και 49 της οδηγίας 2012/34/ΕΕ, ισχύουν τόσο για τα αιτήματα κατανομής διαδρομών βάσει συμφωνίας-πλαίσιο όσο και για όλα τα λοιπά αιτήματα κατανομής διαδρομών. Εάν ο διαχειριστής υποδομής το αποφασίσει και εφόσον δεν είναι δυνατή η επίλυση των αντικρουόμενων αιτημάτων μετά την πρώτη διαδικασία συντονισμού που αναφέρεται στην παράγραφο 1 του παρόντος κανονισμού, ο διαχειριστής υποδομής εφαρμόζει επίσης τους εν λόγω κανόνες για την κατανομή χωρητικότητας, όπως καθορίζονται στο άρθρο 39 της οδηγίας 2012/34/ΕΕ, συμπεριλαμβανομένων των κριτηρίων προτεραιότητας που καθορίζονται σύμφωνα με τα άρθρα 47 και 49 της οδηγίας 2012/34/ΕΕ. Εάν ο διαχειριστής υποδομής αποφασίσει να εφαρμόσει αυτή την παράγραφο, το καθιστά σαφές στη συμφωνία-πλαίσιο που έχει συναφθεί.
   Άρθρο 11
   Αναπροσαρμογή της χωρητικότητας-πλαίσιο στη συμφωνία-πλαίσιο
   1.   Ο διαχειριστής υποδομής επανεξετάζει ανά τακτά διαστήματα τη συμφωνία-πλαίσιο από κοινού με τους αιτούντες, προκειμένου να εξετάζεται η χωρητικότητα-πλαίσιο. Οι αιτούντες ενημερώνουν αμελλητί τον διαχειριστή υποδομής για τυχόν σταθερή πρόθεση να μη χρησιμοποιήσουν το σύνολο ή μέρος της χωρητικότητας-πλαίσιο.
   2.   Εάν, κατά τη διάρκεια του ετήσιου προγραμματισμού, ο αιτών δεν αιτηθεί την κατανομή σιδηροδρομικών διαδρομών βάσει της συμφωνίας-πλαίσιο, σύμφωνα με το άρθρο 44 παράγραφος 3 της οδηγίας 2012/34/ΕΕ, ο διαχειριστής υποδομής μειώνει αναλόγως τη χωρητικότητα-πλαίσιο για την τρέχουσα περίοδο πίνακα δρομολογίων. Τούτο ισχύει, εκτός εάν ο αιτών αποδείξει το ταχύτερο δυνατόν ότι η μη υποβολή αίτησης κατανομής σιδηροδρομικών διαδρομών οφείλεται σε λόγους ανεξάρτητους του ελέγχου του.
   3.   Ο διαχειριστής υποδομής καθορίζει και δημοσιεύει στη δήλωση δικτύου τις απαιτήσεις σχετικά με το ποσοστό της χωρητικότητας-πλαίσιο που χρησιμοποιείται από τα συμβαλλόμενα μέρη των συμφωνιών-πλαίσιο. Το ποσοστό αυτό καθορίζεται ανάλογα με τη χωρητικότητα που χρησιμοποιείται στην οικεία γραμμή. Ο ρυθμιστικός φορέας δύναται να ζητήσει τροποποίηση του ποσοστού, εάν δεν τηρηθεί αυτός ο όρος.
   Εφόσον το συμβαλλόμενο μέρος της συμφωνίας δεν προτίθεται να χρησιμοποιήσει το εν λόγω ποσοστό χωρητικότητας-πλαίσιο για χρονικό διάστημα μεγαλύτερο του ενός μηνός, ενημερώνει αμελλητί τον διαχειριστή υποδομής και τουλάχιστον ένα μήνα εκ των προτέρων.
   Εφόσον το συμβαλλόμενο μέρος της συμφωνίας δεν χρησιμοποιήσει το σύνολο ή μέρος της χωρητικότητας-πλαίσιο για χρονικό διάστημα μεγαλύτερο του ενός μηνός και δεν ενημερώσει τον διαχειριστή υποδομής τουλάχιστον ένα μήνα πριν σχετικά με την πρόθεσή του να μην τη χρησιμοποιήσει, ο διαχειριστής υποδομής μειώνει τη χωρητικότητα που έχει κατανεμηθεί στο εν λόγω συμβαλλόμενο μέρος για την τρέχουσα περίοδο πίνακα δρομολογίων, εκτός εάν η μη χρήση της χωρητικότητας οφείλεται σε λόγους ανεξάρτητους του ελέγχου του. Ο διαχειριστής υποδομής δύναται να μειώσει τη χωρητικότητα-πλαίσιο που κατανέμεται στο εν λόγω συμβαλλόμενο μέρος για το χρονικό διάστημα που έπεται της τρέχουσας περιόδου πίνακα δρομολογίων.
   Ο διαχειριστής υποδομής προσφέρει τη σχετική χωρητικότητα-πλαίσιο σε αιτούντα, με την επιφύλαξη ενδεχόμενου δικαιώματος του συμβαλλόμενου μέρους της συμφωνίας να υποβάλει αίτημα κατανομής της εν λόγω χωρητικότητας, σύμφωνα με τις διατάξεις περί ad hoc αιτημάτων που αναφέρονται στο άρθρο 48 παράγραφος 1 της οδηγίας 2012/34/ΕΕ.
   4.   Όταν προσφέρεται νέα χωρητικότητα-πλαίσιο σε αιτούντα, ο διαχειριστής υποδομής λαμβάνει υπόψη τυχόν μη χρήση της χωρητικότητας-πλαίσιο ή μη υποβολή αίτησης κατανομής σιδηροδρομικών διαδρομών βάσει συμφωνίας-πλαίσιο, καθώς και τους σχετικούς λόγους.
   Άρθρο 12
   Συνεργασία για την κατανομή χωρητικότητας-πλαίσιο σε περισσότερα του ενός δίκτυα
   1.   Οι διαχειριστές υποδομής οι οποίοι είναι αρμόδιοι για γραμμή διερχόμενη από περισσότερα του ενός δίκτυα του σιδηροδρομικού συστήματος της Ένωσης διασφαλίζουν, στο μέτρο του δυνατού, ότι:
   
               α)
            
            
               εάν έχουν συναφθεί μια ή περισσότερες συμφωνίες-πλαίσιο για την εν λόγω σιδηροδρομική υπηρεσία, τα αιτηθέντα χρονικά όρια συνδυάζονται με χρονικά όρια που συμφωνήθηκαν βάσει της συμφωνίας-πλαίσιο ή που ζητήθηκαν βάσει της συμφωνίας-πλαίσιο και ότι η διαθέσιμη χωρητικότητα που προβλέπεται σε κάθε συμφωνία-πλαίσιο συνδυάζεται η μια με την άλλη·
            
         
               β)
            
            
               κατά τον προγραμματισμό των σιδηροδρομικών διαδρομών, οι σιδηροδρομικές διαδρομές συνδυάζονται μεταξύ τους.
            
         Κατά την υποβολή αιτήματος σύναψης συμφωνίας-πλαίσιο ή σε περίπτωση ήδη ισχύουσας συμφωνίας-πλαίσιο που αφορά σιδηροδρομική γραμμή διερχόμενη από περισσότερα του ενός δίκτυα, κατόπιν αιτήματος του αιτούντα, οι οικείοι διαχειριστές υποδομής υποδεικνύουν έναν εκ των οικείων διαχειριστών υποδομής για τον συντονισμό των αιτημάτων σύναψης συμφωνιών-πλαίσιο ή των αιτημάτων τροποποίησης συμφωνιών-πλαίσιο.
   2.   Εάν δεν είναι δυνατός ο συνδυασμός των χρονικών ορίων και των σιδηροδρομικών διαδρομών, οι οικείοι διαχειριστές υποδομής προβαίνουν σε διαδικασία συντονισμού με σκοπό την εξεύρεση κατάλληλης εναλλακτικής επιλογής ή σε γραπτή αιτιολόγηση, εφόσον δεν είναι δυνατή η εξεύρεση κατάλληλης εναλλακτικής επιλογής. Ο αιτών ενημερώνει τους διαχειριστές υποδομής οι οποίοι έλαβαν το αίτημα σχετικά με κάθε πιθανό ή πραγματικό αίτημα σύναψης άλλης συμφωνίας-πλαίσιο που αφορά την ίδια σιδηροδρομική υπηρεσία.
   Κατά τη διαδικασία συντονισμού, ο διαχειριστής υποδομής λαμβάνει υπόψη τυχόν περιορισμούς της χωρητικότητας, για παράδειγμα, λόγω εργασιών συντήρησης, μόλις αυτοί γίνουν γνωστοί.
   3.   Για την εφαρμογή του παρόντος κανονισμού, οι οικείοι διαχειριστές υποδομής συνεργάζονται σύμφωνα με το άρθρο 40 της οδηγίας 2012/34/ΕΕ, ακόμη και όταν ένας ή περισσότεροι εξ αυτών δεν προτείνουν συμφωνίες-πλαίσιο και όταν συνεργάζονται με σκοπό την κατανομή χωρητικότητας.
   Άρθρο 13
   Κυρώσεις
   1.   Εάν συμβαλλόμενο μέρος ζητήσει να προβλεφθούν κυρώσεις στη συμφωνία-πλαίσιο, σύμφωνα με το άρθρο 42 παράγραφος 4 της οδηγίας 2012/34/ΕΕ, το συμβαλλόμενο μέρος δεν απορρίπτει συναφείς κυρώσεις που έχουν ζητηθεί από το άλλο συμβαλλόμενο μέρος.
   2.   Η συμφωνία-πλαίσιο δεν καθορίζει πρόστιμα ύψους που υπερβαίνει το κόστος, τις άμεσες ζημίες και τις δαπάνες (συμπεριλαμβανομένης της απώλειας εσόδων), οι οποίες ευλόγως επιβαρύνουν ή ευλόγως αναμένεται ότι θα επιβαρύνουν το αποζημιούμενο συμβαλλόμενο μέρος, λόγω τροποποίησης ή καταγγελίας της συμφωνίας. Το αποζημιούμενο συμβαλλόμενο μέρος λαμβάνει εύλογα μέτρα, προκειμένου να αποτρέψει ή να περιορίσει την τροποποίηση της συμφωνίας, να αποτρέψει την καταγγελία της ή να περιορίσει τις επιπτώσεις της, και προκειμένου να ανακτήσει τυχόν κόστος, ζημίες και δαπάνες ή να περιορίσει κατ' άλλο τρόπο το κόστος, τις άμεσες ζημίες και τις δαπάνες (συμπεριλαμβανομένης της απώλειας εσόδων).
   3.   Ο διαχειριστής υποδομής δεν απαιτεί την καταβολή προστίμων που υπερβαίνουν το διοικητικό κόστος για την τροποποίηση ή τη λήξη της συμφωνίας-πλαίσιο σε οιαδήποτε από τις ακόλουθες περιπτώσεις:
   
               α)
            
            
               η τροποποίηση ή η καταγγελία της συμφωνίας οφείλεται σε λόγους ανεξάρτητους του ελέγχου του αιτούντος και ο διαχειριστής υποδομής ενημερώθηκε αμελλητί·
            
         
               β)
            
            
               ο αιτών είχε υποβάλει συμπληρωματικό αίτημα κατανομής χωρητικότητας-πλαίσιο το οποίο απορρίφθηκε και χωρίς το οποίο δεν ήταν βιώσιμη η σκοπούμενη σιδηροδρομική υπηρεσία·
            
         
               γ)
            
            
               ο διαχειριστής υποδομής μπορούσε να ανακατανείμει τις σιδηροδρομικές διαδρομές και τη χωρητικότητα-πλαίσιο κατά τρόπο ώστε να έχουν ήδη ανακτηθεί οι ζημίες που συνεπάγεται η τροποποίηση ή η καταγγελία της συμφωνίας-πλαίσιο.
            
         4.   Η συμφωνία-πλαίσιο δεν προβλέπει ακύρωση της επιβολής κυρώσεων, στην περίπτωση που ο αιτών υποβάλει αίτημα κατανομής χωρητικότητας εκτός της χωρητικότητας που ακυρώνεται. Δεν είναι δυνατή η επιβολή κυρώσεων, εάν η τροποποίηση συνεπάγεται μόνο οριακή μεταβολή της συμφωνηθείσας χωρητικότητας.
   5.   Κατόπιν αιτήματος του ρυθμιστικού φορέα, ο διαχειριστής υποδομής παρέχει στοιχεία που αποδεικνύουν την έγκαιρη καταβολή των προστίμων.
   Άρθρο 14
   Παρέκκλιση
   Εάν ο διαχειριστής υποδομής δεν προτείνει συμφωνίες-πλαίσιο και δεν βρίσκονται ήδη σε ισχύ σχετικές συμφωνίες, τα άρθρα 1 έως 11 και το άρθρο 13 δεν εφαρμόζονται στο οικείο δίκτυο. Σχετική μνεία δημοσιεύεται στη δήλωση δικτύου.
   Τα κράτη μέλη δύνανται να αποφασίσουν να μην εφαρμόσουν τα άρθρα 1 έως 11 σε συμφωνίες-πλαίσια που συνήφθησαν πριν την 15η Μαρτίου 2003.
   Άρθρο 15
   Μη εφαρμογή ορισμένων διατάξεων
   Τα κράτη μέλη δύνανται να αποφασίσουν να μην εφαρμόσουν το άρθρο 6 παράγραφος 2, τα άρθρα 7 έως 11 ή το άρθρο 13 σε συμφωνίες-πλαίσιο που συνάπτονται πριν τις 28 Απριλίου 2016 για μέγιστη περίοδο πέντε ετών αρχής γενομένης από την ημερομηνία έναρξης ισχύος του παρόντος κανονισμού.
   Κατά παρέκκλιση από την παράγραφο 1, τα κράτη μέλη δεν διαθέτουν την επιλογή που προβλέπεται στην πρώτη πρόταση της εν λόγω παραγράφου στην περίπτωση τροποποιήσεων συμφωνιών-πλαίσιο που συνάπτονται μετά τις 28 Απριλίου 2016, οι οποίες συνεπάγονται αύξηση της κατανεμημένης χωρητικότητας-πλαίσιο ή παράταση της διάρκειας ισχύος της συμφωνίας-πλαίσιο.
   Άρθρο 16
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Δεκεμβρίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Απριλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 14.12.2012, σ. 32.
   
      (2)  Κανονισμός (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, σχετικά με το ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές (ΕΕ L 276 της 20.10.2010, σ. 22).
   
      (3)  Οδηγία 2001/14/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφαλείας (ΕΕ L 75 της 15.3.2001, σ. 29).